钦定古今图书集成/明伦汇编/官常典/第226卷 > 范百禄〈子祖述〉
## 钦定古今图书集成/明伦汇编/官常典/第226卷 > 范百禄〈子祖述〉

按《宋史范镇传》：“镇从子百禄，字子功，镇兄锴之子也，
第进士，又举才识兼茂科。时治平水灾，大臣方议濮
礼，百禄对策曰：简宗庙，废祭祀，则水不润下。昔汉哀
尊共皇，河南颍川大水；孝安尊德皇，京师郡国二十
九大水。盖大宗隆，小宗杀，宗庙重，私祀轻。今宜杀而
隆，宜轻而重，是悖先王之礼。礼一悖则人心失而天
意暌，变异所由起也。”对入三等。熙宁中，邓绾举为御
史，辞不就。提点江东利、梓路刑狱，加直集贤院。利州
武守周永懿以贿败，百禄请复至道故事，用文吏领
兵以辖边界，从之。熊本治泸蛮事，夷酋力屈请降，裨
将贾昌言欲杀以为功，百禄谕之，不听。往谓本曰：“杀
降不祥，活千人者封子孙，奈何容骄将横境内乎？”本
矍然，即檄止之。七年，召知谏院。属岁旱，请讲求急务，
敕还法令之未便者，以救将死之民。《论手实法》曰：“造
簿手实，许令告。匿户令”虽有手实之文而未尝行。盖
谓使人自占，必不以实告，而明讦告许，人将为仇，然
则礼义廉耻之风衰矣。五路置三十七将，专督所部
兵。至许，辟置布衣参军谋。百禄察其中或以恩泽市，
或以瘝败收，或未历边方，或起于群盗，疏列其亡状者十四人，请仍旧制，将佐颛教阅，馀付之州县。事多
施行。与徐禧治李士宁狱，奏士宁荧惑童妇致不轨，
坐罪死，不赦。禧右士宁，以为无罪。执政主禧，贬百禄
监宿州酒。元丰末，入为司门吏部郎中、起居郎。哲宗
立，迁中书舍人。司马光复差役法，患吏受赇，欲加流
配。百禄固争曰：“民今日执事，受谢于人，明日罢役，则
以财赂人。苟绳以重典，黥面赭衣，必将充塞道路。”光
悟曰：“微君言，吾不悉也。”遂已。元祐元年，为刑部侍郎。
诸郡以故斗杀情可矜者请谳，法官曰：“宜贷。”光曰：“杀
人不死，法废矣。”百禄曰：“谓之杀人则可，若制刑以为
无足疑，原情以为无足悯，则不可。”今概之死，则二杀
之科，自是遂无足疑悯者矣。时又诏天下狱不当谳
而辄谳者抵罪。有司重于请，至枉情以求合法。百禄
曰：“熙宁之法，非可疑可悯而谳者免驳勘，元丰则刊
之，近则有奏劾之诏，故官吏畏避，不惮论杀。”因条五
年死贷之数以闻，门下省犹驳正当贷者。又例在有
司者还中书，百禄又争之，后悉从其请。改吏部侍郎。
议者欲汰胥吏，吕大防趣废其半，百禄曰：“不可。废半
则失职者众，不若以渐消之。自今阙吏勿补，不数岁，
减斯过半矣。”不听。都水王孝先议回河故道，大防意
向之，命百禄行视。百禄以东流高仰，而河势顺下不
可回，即驰奏所以然之状，且取神宗诏令勿塞故道
者并上之。大防犹谓：“大河东流，中国之险限。今塘泺
既坏，界河淤浅，河且北注矣。”百禄言：“塘泺有限寇之
名，无御寇之实。借使河徙而北，敌始有下流之忧，乃
吾之利也。先帝明诏具在，奈何妄动摇之？”乃止。俄兼
侍读，进翰林学士。为帝言：“分别邪正之目，凡导人主
以某事者为公正，某事者为奸邪，以类相反，凡二十
馀条。愿概斯事以观其情，则邪正分矣。”以龙图阁直
学士知开封府。勤于民事，狱无系囚。僚吏欲以圄空
闻，百禄曰：“千里之畿，无一人之狱，此至尊之仁，非尹
功也。”不许。数月，复为翰林学士，拜中书侍郎。是岁郊
祀，议合祭天地，礼官以《昊天有》“成命”为言，百禄曰：“此
三代之礼，奈何复欲合祭乎！《成命》之颂，祀天祭地，均
歌此诗，亦如春夏祈谷而歌《噫嘻》，亦岂为一祭哉！”争
久不决，质于帝前，宰相曰：“百禄之言，礼经也；今日之
用，权制也。陛下始郊见，宜以并事天地为恭。”于是合
祭熙河。范育言阿里骨酷暴且病，温溪心八族皆思
内附，可以计纳。百禄曰：“中国以信抚四夷，阿里骨未
有过溪心，虚实未可知。无衅而动，非策也。”又请进筑
纳迷等三城，百禄曰：“是皆良田，为必争之地。我既城
之，若贼骑时出，我何以耕？后虽欲弃之，为费已甚，亦
不能矣。”帝皆从之。右仆射苏颂坐稽留除书免，百禄
以同省罢为资政殿学士、知河中，徙河阳、河南。薨，年
六十五，赠银青光禄大夫。子祖述，监颍州酒税，摄狱
掾，阅具狱，活两死囚，州人以为神。知巩县，凿南山导
水入洛，县无水患，文彦博称其能。以父堕党籍，监中
岳庙。久之，通判泾州、知台州，奏罢黄甘葛蕈之贡。主
管西京御史台。靖康多难，避地至汝州，汝守赵子栎
邀与共守，于是旁郡尽陷，汝独得全。累官朝议大夫，
卒。从弟祖禹